钦定古今图书集成/明伦汇编/闺媛典/第118卷
## 钦定古今图书集成/明伦汇编/闺媛典/第118卷

| 钦定古今图书集成 明伦汇编 第一百十八卷 |

| |

钦定古今图书集成明伦汇编闺媛典

第一百十八卷目录

闺烈部杂录

闺烈部外编

闺媛典第一百十八卷

《左传》襄公三十年“五月甲午，宋大灾，宋伯姬卒，待姆
也。”君子谓宋共姬女而不妇，女待人妇，义事也。
《论衡变动篇》：“杞梁之妻哭而崩城。妄也。顿牟叛赵，襄
子帅师攻之，军到城下，顿牟之城崩者十馀丈，襄子
击金而退之。”夫以杞梁之妻哭而城崩，襄子之军有
哭者乎？秦之将灭，都门内崩，霍光家且败，第墙自坏。
谁哭“于秦宫，泣于霍光家者？”然而门墙崩坏，秦、霍败
亡之征也。或时杞国且圮，而杞梁之妻适哭城下，犹
燕国适寒，而邹衍偶呼也。事以类而时相因闻，见之
者惑而然之。又城老墙朽，犹有崩坏，一妇之哭，崩五
丈之城，则一指摧三仞之楹也。春秋之时山多变，山
城一类也。哭能崩城，复能坏山乎？女然素缟而哭河。
河流通，信哭城崩，固其宜也。按杞梁从军死不归，其
妇迎之，鲁君吊于途，妻不受吊，棺归于家。鲁君就吊，
不言哭于城下。本从军死，从军死，不在城中，妻向城
哭，非其处也。然则杞梁之妻哭而崩城，复虚言也。
《感虚篇》传书言杞梁氏之妻向城而哭，城为之崩。此
言杞梁从军不还，其妻痛之，向城而哭。至诚悲恸，精
气动城，故城为之崩也。夫言向城而哭者，实也；城为
之崩者，虚也。夫人哭悲，莫过雍门子，雍门子哭对孟
尝君，孟尝君为之于邑。盖哭之精诚，故对向之者凄
怆感动也。夫雍门子动孟尝君之心，不能感孟尝衣
者，衣不知恻，怛不以人心相关通也。今城，土也，土犹
衣也，无心腹之藏，安能为悲哭感恸而崩？使至诚之
声能动城土，则其对林木哭，能折草破木乎？向水火
而泣，能涌水灭火乎？夫草木水火，与土无异，然则杞
梁之妻，不能崩城明矣。

《颜氏家训》：“侯景之乱，王公将相多被辱，妃主姬妾略
无全者。惟鄱阳王世子谢夫人，登屋诟怒，见射而毙。”
夫人，谢遵女也，何贤知操行若此之难，婢妾引决若
此之易也。

《愿丰堂漫书》：“张庄懿公蓥仲子聘赵氏，女早死，女闻
即舆至。张守制奉张父母，年五十馀。弘治间，宜春刘
侯德资琬守松上其事，旌之，题曰‘赵女张节妇’。”顾侍
读士廉以为言妇则无所附丽，言女则已去其母家，
若不当旌者。钱修撰与谦起辩之，引张良、陶潜为事
类，至千馀言不罢，郡中一哄。予时游南雍还，心是士
廉言，而与谦已病革矣。元余忠宣公阙为中书吏部
员外郎时，安西郭氏女受聘未行，会男死自缢，有司
请旌其门。阙以为过于《中庸》，不可以训。格不下，惜当
时礼官无引此以驳之者。

《狂言纪略》：“郑公从靖难树功封侯甚伟，然比之河间、
东平，在风之下矣。乃其卒也，妾张自经殉，其从一之
节，有足多者。聂政姊女侠之雄，孰与张从容赴义九
原哉？余特表而出之。”

《瀛涯胜览》：瓜哇国丧事，于病革时，子弟请遗命，或水
火葬，或犬腹葬，舁尸至海滨，纵犬飧之尽，不尽拾其
遗技，水而后已，尤惨于水火也。有宠妾与主同往，盛
妆悲号，俟焚骸火炽，亦投火死。殊俗有此异哉！
《丹铅总录》：刘子元曰：“《列女传》载秋胡妻者，寻其始末，
了无才行可称，直以怨怼厥夫，投川而死。轻生同于
古冶”，殉节异于曹娥，此乃凶险之顽人，强梁之悍妇，
辄与贞烈为伍，有乖其实。余按小说载刘伯玉妻闻
其夫诵《洛神赋》，遂投洛水而死，名妒妇津，事与秋胡
相类。秋胡妻可为贞烈，则当祠于妒妇津，以刘伯玉
妻配享可也。

问《奇类林》。“宋建炎元年，叛卒杨就寇南剑州，道出小
常村，掠一民妇欲与乱，妇毅然誓死不受，遂遇害，弃
尸道旁。贼退，人为收瘗，尸所枕藉处，迹宛然不灭。每
雨则干，晴则湿，或削去即复见，覆以他土，其迹愈明。
德祐二年冬，元兵入浙东，时临海王贞妇与其夫皆
被执，既而舅姑与夫皆死，主将见妇晳美，欲内之，妇”
号恸欲自杀，为夺挽不得死。夜令俘囚妇人杂守之。
妇乃佯谓主将曰：“若以吾为妻妾者，欲令终身善事
主君也。吾舅姑与夫死，而我不为之哀，是不天也。不
天之人，若将焉用之？愿请为服期，即惟命。苟不听我，
我终死耳，不能为若妻也。”主将许之，然防守益严。明
年春，师还，挈行至嵊县青枫岭下。临绝壑，妇待守者
少懈，啮指出血，书字山石上，南望恸哭，自投崖下而
死。后其血渍入石间，尽化为石。天且阴雨，即坟起如始书时。至元十四年，元兵破吉州，永新谭氏妇赵抱
婴儿随舅姑同匿邑校中，为悍卒所获，杀其舅姑，执
赵欲污之，不可，临之以刃曰：“从我则生，不从则死。”赵
骂曰：“吾舅姑死于汝，吾与其不义而生，宁从吾舅姑
死耳。”遂与婴儿同遇害，血渍于坛殿两楹之间，入砖
为妇人婴儿状，久而宛然如新。或讶之，磨以沙石不
灭，又锻以炽炭，状益显。尝按苌弘，被放归蜀，刳肠而
死。蜀人以匮藏其血，三年而化为碧玉。晋元帝托运
粮不至，而杀其臣，其血逆柱而上。齐杀斛律光，其血
在地，去之不灭，三丈夫皆轰轰烈烈，无怪其然。由上
三妇观之，其英风劲气不可磨灭，乃亦尔耶？古人云：
“至诚可以贯金石，世间盖自有神理存焉。”此三妇者，
设为轰烈丈夫，守素养厚，用物宏而取精多，其掀揭
两间，为不朽之具，又何如乎？

《续问奇类》：“林楚贞姜之不下台，而水死，待君也；宋伯
姬之不下台，而火死，待姆也。”

石崇以《明妃曲》教绿珠，而绿珠为崇死。乔知之以“绿
珠”词寄碧玉，而碧玉为知之死。赵象以绿珠、碧玉事
调非烟，而非烟为象死。妾妇有情，递相感激，能以死
自见如此。第其死，则非烟不如碧玉，碧玉不如绿珠，
而明妃失身于胡，可惜也。书之以激世之为男子知
义者。

“聂政之勇，非其姊不彰；杞梁之妻之烈，非其妹不显。”
汉荀爽作《女诫原》作书之意，岂特欲遗训人世女子
固将以为内范，教所生也。爽女采适河南阴瑜，瑜卒，
爽复以许同郡郭奕，知其不从，诈病笃召归，令婢扶
抱归郭，此何义也？采之自缢于妇道则全矣。爽书引
宋伯姬不下堂事，而为其所生，谋事乃如此，然则何
以女诫为乎？爽固晚年应董卓之召，取卿相，而不能
为郑元、申屠蟠之不屈以全其高者也，何怪焉？
《日知录：春秋传》：“齐侯袭莒，杞梁死焉。齐侯归，遇杞梁
之妻于郊，使吊之。辞曰：‘殖之有罪，何辱命焉？若免于
罪，犹有先人之敝庐在，下妾不得与郊吊，齐侯吊诸
其室’。”《左氏》之文不过如此而已。《檀弓》则曰：“其妻迎其
柩于路而哭之哀。”《孟子》则曰：“华周、杞梁之妻，善哭其
夫而变国俗言哭者，始自二书。”《说苑》则曰：“杞梁、华周
进斗杀二十七人而死，其妻闻之而哭，城为之阤，而
隅为之崩。”《列女传》则曰：“杞梁之妻无子，内外皆无五
属之亲，既无所归，乃枕其夫之尸于城下而哭，道路
过者，莫不为之挥涕。十日”而城为之崩。言崩城者，始
自二书，而《列女传》上文亦载《左氏》之言。夫既有先人
之敝庐，何至枕尸城下？且庄公既能遣吊，岂至暴骨
沟中？崩坡之云，未足为信。且其崩者城耳，未云长城。
长城筑于威王之时，去庄公百有馀年，而齐之长城，
又非秦始皇所筑之长城也。后人相传，乃谓秦筑长
城，有范郎“之妻，孟姜送寒衣至城下，闻夫死，一哭而
长城为之崩。”则又非杞梁妻事矣。夫范郎者何人哉？
使秦时别有此事，何其相类若此？唐僧贯休乃据以
作诗云：“筑人筑土一万里，杞梁贞妇啼呜呜。”则竟以
杞梁为秦时筑城之人，似并《左传》《孟子》而未读者矣。
古诗“谁能为此曲，无乃杞梁妻。”崔豹《古今注乐府》：“《杞
梁妻》者，杞殖妻妹朝日所作也。殖战死，妻曰：‘上则无
父，中则无夫，下则无子，人生之苦至矣’。乃抗声长哭。
杞都城感之而颓，遂投水死。其妹悲姊之贞操，乃为
作歌，名曰《杞梁妻》焉。梁，殖字也。按此则又云：‘杞之都
城，《春秋》杞成公迁于缘陵，今昌乐县。文公又迁于淳
于，今安丘县。其时杞地当已入’”齐，要之非秦之长城
也。

《四川总志》：“龙安府平武县烈妇崖，旧名兴文阁，山路
盘陡，下临急湍。明永乐五年，诸生严庸妻袁氏哭夫
自溺于此，因名。”

《达州志》：“赵烈女墓在凤凰山烈女峰下。正德间，大司
马洪锺提兵剿贼，屯于此，一卒误寝于冢上，遂发狂
疾。谭仲义诗云：‘枯骨隔壤犹嗔宿，况在当年肯辱身’。”
《五台县志》：“康熙十八年，台城南门产双白燕，往来城
楼，数日飞去，不知所向。时有罗清妻沈氏死节，邑令
陈公为沈氏设醮，梦沈夫妇衣白衣谢阶下，人以为”
白燕即罗清夫妇所化云。

《湖广通志》《两山墨谈》云：“‘偶阅《荆州府志》，载彝陵州有
浣纱河，云：昔伍子胥奔吴，道遇浣纱女，即其地，后人
立子胥庙于此’。按《吴越春秋》，伍员初逃楚难，越昭关，
至江，渔父渡之，遂行入吴，乞食溧阳。会女子击绵于
濑水之上，筥中有饭，女子长跪献之，子胥已餐而去，
顾谓女子曰：‘掩夫人之壶浆，无令其露’。女子叹曰：‘妾
独与母居三十年，自守贞明，不愿从适，何宜馈饭与
丈夫，亏越礼义？妾不忍也’。”乃自投濑水而死。后员入
郢还，过濑水之上，欲报女子以百金，而不知其家，投
金水中而去。又按张勃《史记注》，子胥乞食处在丹阳
溧阳县，有投金濑。唐时立贞女祠其上，李太白为之
记。是子胥遇浣女之地，在溧阳无疑。若彝陵则春秋
楚之西境，其西北乃适秦入蜀之路。概之于吴，风马牛不相及，子胥何缘至是？或者水色类于浣纱，好事
者因谬倡《浣纱女》之说，而遂援以立庙，因据以入志
欤？

《临淮县志》：“虞姬墓在清流门外西一里许。”按楚项羽
败垓下，走灵壁镇，姬自刎，葬于其地。至今灵壁有姬
墓，墓侧生虞美人草。不知临淮亦有姬墓也。或云：姬
自刎时，羽不忍舍，系姬首于马上，至锺离郡葬其首
而去。而定远《嗟虞墩》亦云葬虞姬首处，未审孰是。
《福安县志》：“己未倭后隆中，一妇人缢死于树，人认为
国”元妻郭氏也。又一妇，年可二十上下，上裸体，下裩
带，箍束未脱，跪僵于床，死事不可晓人言必是拒骂
者。陈世理瘗之，赞曰：“丈夫失道，道在妇人。树中之经，
其事或真；床上之刀，未讯其因。幸未脱衣，不失其身。”
时有临其尸者，以为阮氏。

《贺县志》：正德初，霜降日祭军牙六纛神毕，方享胙，逻
卒报贼破民寨，见一女子服新服，从山崖上投于河，
浮至滩，滩下父老以舟救之，得不死。时吏目刘相戏
曰：“犹清水泛芙蓉也。”女子当贼临时，众且仓皇失措，
女从容服新服，坠崖投河，自拟必死，盖不肯受污于
贼也，幸得不死，殆天有以相之与？

《元池说林》：金陵极多蟹，古传有巨蟹，背圆五尺，足长
倍之，深夜每出啮人。其地有贞女，三十不嫁，夜遇盗，
逃出，遇巨蟹横道，忽化作美男子诱之，贞女怒曰：“汝
何等精怪，乃敢辱我？我死当化毒雾以杀汝。”遂自触
石而死。明日大雾中人见巨蟹死于道，于是行人无
复虑矣。至今大雾中蟹多僵者。

干宝《诉冤记》：“汉九江何敞为交州刺史，行部苍梧郡
高安县，暮宿鹄奔亭。夜未半，有二女从楼下出，呼曰：
‘妾姓苏，名娥，字始珠，广信县修里人。早失父母，无兄
弟。嫁同县施氏，薄命夫死，有杂缯帛百二十匹，及婢
一人，名致富。妾孤穷羸弱，不能自振，欲之旁县赍缯，
从同县男子王伯赁牛车一乘，直钱万二千，载妾并’”
缯，令致富执辔。以前年四月十日到此亭外。于时日
已向暮，行人断绝，不敢复进，因即留止。致富暴得腹
痛，妾之亭长舍乞浆取火。亭长龚寿操戈持戟，来至
车旁，问妾曰：“夫人从何所来？车上所载何物？丈夫安
在，何故独行？”妾应曰：“何劳问之？”寿因持妾臂曰：“少年
爱有色，冀可乐也。”妾惧怖不从，寿即持刀刺胁下一
创，立死。又刺致富亦死。寿掘楼下合埋，妾在下，婢在
上，取财物去。杀牛烧车，车杠及牛骨，贮亭东空井中。
妾既冤死，无所告诉，故来自归于明使君。敞曰：“今欲
发出汝尸，以何为验？”女曰：“妾上下著白衣青丝履，犹
未朽也，愿访乡里，以骸骨归死夫。”掘之，果然。敞乃驰
还，遣吏捕捉，拷问具服，下广信县验问，与娥语合，寿
父母兄弟悉捕系狱。敞表寿：“常律杀人，不至族诛。然
寿为恶首，隐密数年，王法自所不免。今鬼神诉者，千
载无一，请皆斩之，以明鬼神，以助阴诛。”上报听之。
《襄阳府志》：汉彭娥时遭乱，娥方出汲，闻贼至，弃汲器
走还与贼敌。贼缚娥出溪边，将污之。溪边有峭壁，娥
呼曰：“皇天有神否？我岂受污于贼奴”遂以头触石者
再。山忽开数丈，娥即趋入。贼急逐之，山复合，贼皆压
死，娥遂不知所生，遗汲器化为石，形似鸡，山曰石鸡
山，潭曰女娥潭。

《异闻录》：唐贞元中，河南独孤穆者客淮南，夜投大仪
县宿，未至十里馀，见一青衣乘马，颜色颇丽，穆微以
词调之，青衣对答甚有风格。俄路北有导者，引之而
去，穆遽谓曰：“向者粗承颜色，谓可以终接周旋，何乃
顿相舍乎？”青衣笑曰：“愧耻之意，诚亦不足，但娘子少
年独居，性甚严整，难以相许耳。”穆因问娘子姓氏及
中外亲族，青衣曰：“姓杨。”第六不答其他。既而不觉行
数里，俄至一处，门馆甚肃。青衣下马入，久之乃出，延
客就馆，曰：“自绝宾客已数年矣，娘子以上客至，无所
为辞，勿嫌疏漏也。”于是秉烛陈榻，衾褥备具。有顷，青
衣出，谓穆曰：“君非隋将独孤盛之后乎？”穆乃自陈是
盛八代孙。青衣曰：“果如是，娘子与郎君乃有旧。”穆询
其故，青衣曰：“某贱人也，不知其由，娘子即当自出申
达。”须臾设食，水陆毕备。食讫，青衣数十人前导曰：“县
主至。”见一女，年可十三四，姿色绝代。拜跪讫，就坐。谓
穆曰：“庄居寂寞，久绝宾客，不意君子惠顾。然与君有
旧，不敢使婢仆言之，幸勿为笑。”穆曰：“羁旅之人，馆谷
是惠，岂意特赐相见，兼许叙故。且穆平生未离京洛，
是以江淮亲故多不识之，幸尽言也。”县主曰：“欲自陈
叙，窃恐惊动长者。妾离人间已二百年矣，君亦何从而识？”初穆闻其姓杨，自称县主，意已疑之。及闻此言，
乃知是鬼，亦无所惧。县主曰：“以君独孤将军之贵裔，
世禀忠烈，故欲奉托，勿以幽冥见疑。”穆曰：“穆之先祖
为隋室将军，县主必以穆忝有祖风，欲相顾托，乃平
生所乐闻也，有何疑焉？”县主曰：“欲自宣泄，实增悲感。
妾父齐王，隋帝第二子，隋室倾覆，妾之君父，同时遇
害，大臣宿将，无不从逆，唯君先将军，力拒逆党。妾时
年幼，常在左右，具见始末。及乱兵入宫，贼党有欲相
逼者，妾因辱骂之，遂为所害，因悲不自胜。”穆因问其
当时人物，及大业末事，大约多同《隋史》。久之，命酒对
饮，言多悲咽，为诗以赠穆曰：“江都昔丧乱，阙下多构
兵。豺虎恣吞噬，干戈日纵横。逆徒自外至，半夜开重
城。膏血浸宫殿，刀枪倚檐楹。今知从逆者，乃是公与
卿。白刃污黄屋，邦家遂因倾。疾风知劲草，世乱识忠
臣。哀哀独孤公，临死乃结缨。天地既板荡，云雷时未
亨。今者二百载，幽怀犹未平。山河风月古，陵寝露烟
青。君子乘祖德，方垂忠烈名。华轩一惠顾，土室以为
荣。丈夫立志操，存没感其情。求义若可托，谁能抱幽
贞。”穆深嗟叹，以为班婕妤所不及也。因问其平生制
作，对曰：“妾本无才，但好读古集，常见谢家姊妹及鲍
氏诸女皆善属文，私怀景慕。帝亦雅好文学，时时被
命。当时薛道衡名高海内，妾每见其文，心颇鄙之。向
者情发于中，但直叙事耳，何足称赞！”穆曰：“县主才自
天授，乃邺中七子之流，道衡安足比拟？”穆遂赋诗以
答之曰：“皇天昔降祸，隋室若缀旒。患难在双阙，干戈
连九州。出门皆凶竖，所向多逆谋。白日忽然暮”，颓波
不可收。望夷既结衅，宗社亦贻羞。温室兵始合，宫闱
血已流。悯哉吹箫子，悲啼下凤楼。霜刃徒见逼，玉笄
不可求。罗襦遗侍者，粉黛成仇雠。邦国已沦覆，馀生
誓不留。英英将军祖，独以社稷忧。丹血溅黼扆，丰肌
染戈矛。今来见禾黍，尽日悲宗周。玉树已寂寞，泉台
千万秋。感兹一顾重，愿以死节“酬幽显，倘不昧中，焉
契绸缪。”县主吟讽数四，悲不自堪者久之。逡巡，青衣
数人，皆持乐器而前。有一人白县主曰：“言及旧事，但
恐使人悲感。且独孤郎新至，岂可终夜啼泪相对乎？
某请充使，召来家娘子相伴。”县主许之。既而谓穆曰：
“此大将军来护儿歌人，亦当时遇害，近在于此。俄顷
即至，甚有姿色”，善言笑，因作乐纵饮，甚欢。来氏歌数
曲，穆唯记其一曰：“平阳县中树，久作广陵尘。不意何
郎至，黄泉重见春。”良久曰：“妾与县主居此二百馀年，
岂期今日忽有嘉礼。”县主曰：“本以独孤公忠烈之家，
愿一相见，欲豁幽愤耳。岂可以尘土之质，厚诬君子。”
穆因吟县主诗，落句云：“求义若可托，谁能抱幽贞。”县
主微笑曰：“亦大强记。”穆因以歌讽之曰：“金闺久无主，
罗袂坐生尘。愿作吹箫伴，同为骑凤人。”县主亦以歌
答曰：“朱轩下长路，青草启孤坟。犹胜阳台上，空看朝
暮云。”来氏曰：“曩日萧皇后欲以县主配后兄子正，见
江都之乱，其事遂寝。独孤冠冕盛族，忠烈之家，今日
相对，正为嘉耦。”穆问县主所封何邑，县主，云：儿以仁
寿四年生于京师，时驾幸仁寿宫，因名寿儿。明年，太
子即位，封清河县主。上幸江都宫，徙封临淄县主。特
为皇后所爱，常在宫内。来氏曰：“夜已深矣，独孤郎宜
且成礼，某当奉候于东阁，伺晓拜贺。”于是群婢戏谑，
皆若人间之仪。既入卧内，但觉其气奄然，其身颇冷。
顷之泣谓穆曰：“殂谢之人，久为尘灰，幸将奉事巾栉，
死且不朽。”于是复召来氏，饮䜩如初。因问穆曰：“承君
今适江都，何日当回，有以奉托，可乎？”穆曰：“死且不顾
其他，有何不可？”县主曰：“帝既改葬，妾独居此，今为恶
王墓所扰，欲聘妾为姬。妾以帝王之家，义不为凶鬼
所辱，本愿相见，正为此耳。君将适江南，路出其墓下，
以妾之故，必为所困。道士王善交书符于淮南市，能
制鬼神。君若求之，即免矣。”又曰：“妾居此，亦终不安。君
江南回日，能挈我俱去，葬我洛阳北坂上，得与君相
近，永有依托，生成之惠也。”穆皆许诺曰：“迁葬之礼，乃
穆家事矣。”酒酣，倚穆而歌曰：“露草芊芊，颓茔未迁。自
我居此，于今几年。与君先祖，畴昔恩波，死生契阔，忽
此相过。谁谓佳期，寻当别离。俟君之北，携手同归。”因
下泪沾巾。来氏亦泣，语穆曰：“独孤郎勿负县主厚意。”
穆因以歌答曰：“伊彼维扬，在天一方。驱马悠悠，忽来
异乡。情通幽显，获此相见。义感畴昔，言存缱绻。清江
桂州，可以遨游。惟子之故，不遑淹留。”县主泣谢。穆曰：
“一辱佳贶，永以为好。”须臾，天将明，县主涕泣，穆亦相
对而泣。凡在坐者，穆皆与辞诀。既出门，回顾无所见。
其地平坦，亦无坟墓之象。穆意恍惚，良久乃定。因徙
柳树一枝以志之。家人索穆颇甚。忽复数日，穆乃入
淮南，果遇王善交于市，遂获一符。既至恶王墓下，为
旋风所扑三四，穆因出符示之，乃止。先是穆颇不信
鬼神之事，及县主言，无不明晓。穆深叹讶，亦私与所
亲者言之。时年正月，自江南回，发其地数尺，得骸骨
一具，以衣衾敛之。穆以其死时草草，葬必有阙。既至
洛阳，大具威仪，亲为祝文以祭之，葬于安善门外。其夜，独宿于村墅。县主复至，谓穆曰：“迁神之德，万古不
忘，幽滞之人，分不及此。幸君惠存旧好，使我永得安
宅。道途之间，所不奉见者，以君见我腐秽，恐致嫌恶
耳。”穆睹其车舆导从，悉光赫于当时。县主亦指之曰：
“皆君之赐也。岁至己卯，当遂相见。”其夕，因宿穆所，至
明早乃去。穆既为数千里迁葬，复昌言其事。凡穆之
故旧亲戚，无不毕知。贞元十五年，岁在己卯，穆晨起
将出，忽见数车至其家，谓穆曰：“县主有命。”穆曰：“相见
之期至乎？”其夕暴亡。遂合葬于杨氏。

《传奇》：进士赵合，貌温气直，行义甚高。太和初，游五原，
路经沙碛，睹物悲叹，遂饮酒，与仆使并醉，因寝于沙
碛。中。宵半醒，月色皎然，闻沙中有女子悲吟曰：“云鬟
消尽转蓬稀，埋骨穷荒无所依。牧马不嘶沙月白，孤
魂空逐雁南飞。”合遂起而访焉。果有一女子，年犹未
笄，色绝代，语合曰：“某姓李氏，居于奉天，有姊嫁洛源
镇帅，因往省焉。道遭党羌所掳，以不受辱，至此挝杀，
劫其首饰而去。后为路人所悲，掩于沙内，经今三载。
知君颇有义心，傥能为归骨于奉天城南小李村，即
某家枌榆耳，当有奉报。”合许之，请示其掩骼处，女子
感泣告之。合遂收其骨，包于橐中，挈至奉天，访得小
李村而葬之。明日，合遇昔日之女子，来，谢而言曰：“感
君之义，吾大父乃贞元中得道之士，有演《参同契》《续
混元经》，子能穷之，龙虎之丹，不日而成矣。”合受之，遂
究其元微，居于少室。烧之一年，能使瓦砾为金宝。二
年能起毙者。三年饵之，能度世。今时有人遇之于嵩
岭耳。

《涉异志》：“罗源紫霄岩有二女神，号石真妃，灵显颇著。
永乐初，出海军，张元诲等戴星过岭，遇轿二乘，侍女
数辈执烛笼前导。元诲等疑其为于归之妇，弛担候
之，忽然不见，知为二妃，叩谢而过。二妃者，罗源徐公
里石氏女也。姊曰月华，妹曰雪英，皆有姿色，习书史。
五代末，处州青巾贼作乱，二女被掳，义不受辱，相继”
投河死。宋时林孝子戆孙入山采樵，遇二女明装俨
然，肃入其家，延茶久之。《月华吟》曰：“世乱年荒起盗兵，
纷纷蝼蚁尚逃生。妾身不幸遭俘虏，雨涕何时积恨
平。百尺潺湲探禹穴，寸心皎洁付陶泓。皇天不泯坚
贞女，召拜云阶浪得名。”《雪英吟》曰：“昔日繁华若转蓬，
千玑万绯总成空。肉芝胜比莲花鲊，甘露何如竹叶
𬪩？物外烟霞随处得，世间风雨任牢笼。知君已有《曾
参》行，暂与寻常一径通。”吟毕，谓戆孙曰：“‘吾石氏女，遭
难而死，上帝悯吾贞烈，敕吾为火部曜灵真妃，吾妹
为水部风毒真妃，封此岩为紫霄岩，命吾主之，俗呼
曰石八娘岩’是也。君以孝闻，今虽贫，不久当贵。”已而
相别送出，戅孙回望，无复人宇矣。